KIRJALLINEN KYSYMYS E-2957/97 neuvostolle esittäjä(t): Patricia McKenna (V) (16. syyskuuta 1997)

Aihe: Timorilaisen itsenäisyysliikkeen johtajan Xanana Gusmãon vangitseminen

Indonesian presidentille Suhartolle heinäkuussa 1997 lähettämässään kirjeessä Etelä-Afrikan presidentti Nelson Mandela pyysi timorilaisen itsenäisyysliikkeen johtajan Xanana Gusmãon vapauttamista. Hän kirjoitti: ¨Te ymmärrätte, että emme voi pitää Itä-Timorin tilannetta normalisoituneena, ellei kaikkia poliittisia johtajia Gusmão mukaan lukien vapauteta¨.

Timorilaisen itsenäisyysliikkeen Fretilinin johtava jäsen Gusmão tuomittiin elinkautiseen vankeuteen toukokuussa 1993. Hänet tuomittiin kapinoinnista, tuliaseiden laittomasta hallussapidosta ja yrityksestä erottaa osa Indonesian alueesta.

Ihmisoikeusryhmät ovat kritisoineet hyvin laajalti tämän oikeudenkäynnin luonnetta. Useiden kertomusten mukaan syyttäjän todistajia, joista monet olivat poliittisia vankeja, painostettiin sotilasviranomaisten taholta epäoikeudenmukaisesti, puheenjohtajana toiminut tuomari kielsi esittämästä suurinta osaa Gusmãon puolustuspuheenvuorosta, koska siinä olisi otettu esille Itä-Timorin poliittinen tilanne, ja oikeudenkäynti pidettiin indonesiaksi, jota monet todistajat osasivat vain vähän, ja ilman kunnollisia tulkkaus- ja käännösmahdollisuuksia.

Onko neuvosto samaa mieltä siitä, että Xanana Gusmãon ja kaikkien timorilaisten poliittisten vankien vapauttaminen on tarpeellista Itä-Timorissa vallitsevien ongelmien oikeudenmukaisen ratkaisun takaamiseksi? Mitä valituksia se on tehnyt Indonesian viranomaisille timorilaisten poliittisten vankien pidätyksestä? Mihin toimiin se aikoo ryhtyä presidentti Mandelan aloitteen vuoksi?

Vastaus (4. joulukuuta 1997)

1. Ihmisoikeuksien kunnioittaminen muodostaa yhden Euroopan unionin yhteisen ulko- ja turvallisuuspolitiikan pilareista. Näin ollen neuvosto vaatii kaikkien poliittisten vankien vapauttamista myös Indonesiassa. Kuten arvoisa parlamentin jäsen tietää, unioni käyttää hyväkseen jokaisen tilaisuuden ottaa esiin Indonesian viranomaisaten kanssa Itä-Timorin tilanne erityisesti ihmisoikeuksien osalta neuvoston kesäkuussa 1996 määrittelemän yhteisen kannan tavoitteiden mukaisesti.

Juuri Itä-Timorissa todetun huolestuttavan tilanteen vuoksi kaikki Euroopan unionin jäsenvaltiot esittivät tänä vuonna ehdotuksen päätöslauselmaksi, joka hyväksyttiin YK:n ihmisoikeustoimikunnan viimeksi pidetyssä istunnossa Genevessä. Tässä päätöslauselmassa kehotetaan erityisesti Indonesiaa toteuttamaan kaikki tarvittavat toimenpiteet Itä-Timorin kansan ihmisoikeuksien ja perusvapauksien täyden kunnioittamisen takaamiseksi. Siinä myös pyydetään Indonesian hallitusta huolehtimaan kaikkien poliittisista syistä vangittujen tai tuomittujen timorilaisten välittömästä vapauttamisesta, huolehtimaan kaikkien vangittujen inhimillisestä ja kansainvälisten periaatteiden mukaisesta kohtelusta sekä takaamaan sen, että oikeudenkäynneissä noudatetaan kansainvälisiä normeja. Lisäksi kyseisessä päätöslauselmassa Indonesian viranomaiset velvoitetaan yhteistyöhön YK:n ihmisoikeustoimikunnan ja erityisesti sen erityistarkkailijoiden kanssa sekä tutustumaan (ja aivan erityisesti kidutuksen erityistarkkailijan) tutustumaan Itä-Timoriin. Lopuksi päätöslauselmassa kehotetaan Indonesiaa sallimaan ihmisoikeuksia käsitteevän ¨programme officer¨ -viran perustaminen YK:n kehitysohjelman Jakartassa sijaitsevaan edustustoon ja takaamaan tälle virkamiehelle esteetön pääsy Itä-Timoriin.

2. Euroopan unioni tukee kaikkia niitä, jotka työskentelevät yhteistyössä YK:n pääsihteerin kanssa oikeudenmukaisen, laaja-alaisen, kansainvälisesti hyväksyttävän ja Itä-Timorin kansan oikeuksia täysin kunnioittavan ratkaisun löytämiseksi Itä-Timorin ongelmaan YK:n yleiskokouksen asiaa koskevia päätöslauselmia noudattaen ja YK:n peruskirjassa esitetyjen periaatteiden mukaisesti. Näin ollen neuvosto pitää arvossa presidentti Mandelan aloitetta ja toivoo sille menestystä.